**HIGIENSKI UKREPI V DD NOVA GORICA**

**V ČASU TVEGANJA OKUŽBE S KORONAVIRUSOM SARS-COV-2**

Za obvladovanje tveganj in preventivno zaščito vseh uporabnikov (dijaki, študentje) in zaposlenih je potrebno zagotoviti primerne pogoje ter doseči dosledno izvajanje vseh higienskih ukrepov. Vsak uporabnik storitev je dolžan podpisati izjavo o sprejemu /upoštevanju higienskih ukrepov, ki so zapisani v nadaljevanju.

**HIGIENSKI UKREPI ZA OMEJEVANJE ŠIRJENJA VIRUSA SO POGOSTO IN TEMELJITO UMIVANJE ROK, HIGIENA KAŠLJA IN VZDRŽEVANJE SOCIALNE RAZDALJE DO DRUGIH.**

**Opomba: v primerih, ko socialne razdalje ni možno vzdrževati, je obvezna uporaba zaščitne maske.**

1. **SPLOŠNI HIGIENSKI UKREPI**

* Redno in temeljito umivanje rok z milom in vodo. V primeru, da voda in milo nista dostopna, si roke razkužimo z namenskim razkužilom za roke. Umivanje ali razkuževanje rok je obvezno po vsakem prijemanju kljuk (npr. vstopanje v ali izstopanje iz sobe, učilnic, pri odhodu na stranišče ali prihodu iz stranišča), dotikanju ograje na stopnišču, stikal in drugih površin, ki se jih dotikajo tudi drugi uporabniki storitev in zaposleni.
* Ne dotikajmo si obraza (oči, nosu in ust) z nečistimi/neumitimi rokami.
* Dijaki v vseh prostorih dijaškega doma uporabljate masko, razen v svoji sobi, in vzdržujete potrebno medosebno razdaljo
* Upoštevamo zadostno socialno razdaljo ( vsaj 1,5 do 2 metra).
* Upoštevamo pravilno higieno kašlja (preden zakašljamo/kihnemo, si pokrijemo usta in nos s papirnatim robčkom ali zakašljamo/kihnemo v zgornji del rokava).
* Papirnat robček po vsaki uporabi odvržemo med odpadke in si nato umijemo roke z milom ter vodo.
* Odsvetujemo zbiranja v skupinah na celotnem območju dijaškega doma.
* Zaprte prostore večkrat dnevno temeljito prezračimo, vsaj enkrat na uro (na stežaj odprta okna).
* V objekt dijaškega doma je dovoljen vstop samo dijakom in zaposlenim v dijaškem domu. Obiski družinskih članov so dovoljeni samo po predhodni najavi. Obiskovalec se mora prijaviti na recepciji, kjer se vodi evidenca obiskov.
* Podaljšan večerni izhod do 23.00 zaradi izrednih razmer do nadaljnjega ni dovoljen.
* Vsa ostala pravila v dijaškem domu ostajajo enaka in si jih lahko preberete na naši spletni strani.

**Spremljanje zdravstvenega stanja**

V dijaški dom se lahko nastanijo le zdravi dijaki brez znakov obolenja. Bolezen COVID-19, ki jo povzroča novi koronavirus SARS-CoV-2, se najpogosteje kaže s slabim počutjem, utrujenostjo, nahodom, vročino, kašljem in pri težjih oblikah z občutkom pomanjkanja zraka. V primeru kateregakoli znaka naj dijak ostane doma, starši pa dijaški dom obvestijo o odsotnosti na [zbornica@ddng.si](mailto:zbornica@ddng.si) .

**Zdravstvene omejitve**

Strokovni kolegij za pediatrijo je opredelil zdravstvene omejitve za vrnitev dijakov v šole / dijaške domove ob ponovnem odprtju šol /dijaških domov. V primeru, da je v družini v istem gospodinjstvu drug otrok, mladostnik ali odrasla oseba, ki ima zdravstvene omejitve, dijaku odsvetujejo vrnitev v šolo/dijaški dom.

**Zaščitna oprema**

Nošenje mask je obvezno v skupnih prostorih in kadar zaradi delovnega procesa ni možno vzdrževati razdalje najmanj 1,5 metra. Dijaki sami poskrbijo za maske.

Pri nošenju mask je potrebno upoštevati navodila NIJZ: Pred uporabo in po odstranitvi maske moramo vedno temeljito umiti roke ali jih razkužiti. Maska mora segati od korena nosu do predela pod brado, med nošenjem se je ne dotikamo.

Splošno o uporabi mask in navodila za pravilno namestitev in odstranitev maske lahko preberete na povezavi <https://www.nijz.si/sl/splosna-uporaba-zascitnih-mask>

1. **DOMSKA PRAVILA**

**Vstopanje v dijaški dom**

Dijaki, študenti, zaposleni in ostali v dom vstopajo posamično in pri tem ohranjajo 1,5 – 2 metrsko medsebojno razdaljo ter si ob vstopu v dom obvezno razkužijo roke. Razkužilo se nahaja v avli ob vhodu v dom.

**Namestitev v sobe ter pravila učenja in življenja v domu**

* Dijaki so nastanjeni po dva v sobi.
* Učenje poteka v sobah, za dijake prvih letnikov pa v učilnicah ob upoštevanju priporočene medsebojne razdalje.
* V učilnicah, knjižnici, čajnih kuhinjah in ostalih skupnih prostorih se lahko nahaja po več dijakov le, če je zagotovljena medsebojna razdalja vsaj 1,5 metra. Zbiranje v sobah je odsvetovano.
* Dijaki so zadolženi, da sobe vsakodnevno zračijo in skrbijo za čistočo
* Dijaki redno praznijo koše za smeti v sobah in ločujejo odpadke.
* Uporabljane zaščitne maske se odlagajo v posebne koše z ustrezno oznako.
* Svetovanje, pomoč pri učenju in drugo delo vzgojitelja z dijaki poteka na primerni razdalji; če le-te ni mogoče vzdrževati, morajo tako dijaki kot zaposleni uporabiti zaščitne maske.
* Dijaki se posamično lahko zadržujejo v prostorih doma in na zunanjih igriščih, v družbi ostalih pa pod pogojem, da ohranjajo razdaljo 1,5 – 2 metra.

**Uporaba skupnih sanitarnih prostorov**

* V skupnih sanitarnih prostorih je prav tako potrebno vzdrževanje varnostne razdalje.
* Pred uporabo sanitarij in po njej si dijak temeljito umije roke.
* Razkužilo za roke je na razpolago v vzgojiteljskih sobah, na upravi, v jedilnici, v avlah v vseh nadstropjih ter na vhodu v dom.
* Po uporabi sanitarij in kopalnic naj dijaki poskrbijo za ustrezni higieno.

**Domska jedilnica**

* V času epidemije je omejen sistem samopostrežbe hrane. Vsi dijaki s prehranskimi posebnostmi morajo o tem seznaniti matičnega vzgojitelja pred oz. najkasneje ob nastanitvi v dom.
* V jedilnico vstopate z masko, prav tako z masko prevzamete obrok in izstopate iz jedilnice
* Pred vstopom v jedilnico in pri izhodu je obvezno umiti ali razkužiti roke.
* Obvezno je spoštovati določen sedežni red in slediti oznakam.
* Prevzem hrane pri izdajnemu pultu - s talnimi označbami je opredeljen enosmeren koridor dostopa do pulta.
* Po zaključku hranjenja je s talnimi označbami opredeljen enosmeren koridor do izhoda z vmesno postajo za oddajo pladnja z umazano posodo.
* Če so vse mize zasedene, počakajo dijaki na prosto mizo v vrsti pred jedilnico; medsebojna razdalja naj bo najmanj 1,5 metra.

1. **DRUGI UKREPI ZA PREPREČEVANJE OKUŽBE S KORONAVIRUSOM**

**Čiščenje in razkuževanje prostorov**

Čistilke v domu redno čistijo in razkužujejo predmete, ki se jih pogosto dotikamo (kljuke, stikala, pulti, dostopne površine sten in oken, straniščne školjke, pipe umivalnikov, mize v jedilnici).

Koše za smeti v skupnih prostorih čistilke izpraznijo enkrat na dan.

**Posteljnina**

Dijaški dom dijakom za čas bivanja v dijaškem domu zagotavlja domsko posteljnino. Lahko imajo tudi svojo posteljnino. Menjava posteljnine je vsakih 14 dni po razporedu. Lastno posteljnino odnašajo dijaki domov v pranje.

1. **UKREPI V PRIMERU ZNAKOV BOLEZNI S SUMOM NA COVID-19**

Če dijak zboli z vročino in drugimi znaki akutne okužbe dihal (kašelj, bolečine v mišicah, težko dihanje), se ga napoti domov in o tem obvesti starše. Za pot domov naj ne uporablja javnega prevoza. Do prihoda staršev ali skrbnikov, dijak počaka v izolacijski sobi in v tem času nosi zaščitno masko. V domu je zagotovljenih več izolacijskih sob.

Prostore dijaškega doma, kjer se je gibal oboleli dijak, vzgojitelj oziroma drugi zaposleni, se temeljito očisti in dezinficira.

Splošna navodila za osebe s sumom na COVID-19, so dostopna na spletni strani NIJZ.

*»Bolnik, ki sumi, da je okužen z novim koronavirusom, praviloma****najprej o tem izključno s telefonskim klicem sporoči svojemu osebnemu zdravniku****. Ta bo po pogovoru z bolnikom in posvetu z lokalnim epidemiologom ocenil, ali je sum upravičen ali ne. Če bo ocenil, da je sum upravičen, bo bolniku po telefonu podal zelo podrobna navodila, kako naprej ukrepati oziroma kdaj, kje in kako bo bolnik obravnavan.****Bolnikov prvi stik tako ostaja izbrani osebni zdravnik oziroma urgentna služba, če osebni zdravnik ni dosegljiv.«***

1. **ODGOVORNOST DIJAKOV**

Pred prihodom v dom morajo dijaki s podpisi potrditi, da so seznanjeni s higienskimi ukrepi in da jih bodo dosledno upoštevali ter izvajali. Dijaku, ki se teh pravil ne drži in s tem ogroža zdravje sebe in drugih, se izreče vzgojni ukrep v skladu z domskimi pravili.

*Ta pravila bivanja veljajo dokler so v veljavi ukrepi za preprečitev širjenja bolezni Covid-19.*

*V primeru novih navodil in priporočil NIJZ se bodo pravila sproti dopolnjevala in bodo o spremembah informirani dijaki, starši in zaposleni v dijaškem domu.*